Octopath Traveler
Octopath Traveler (オクトパス トラベラ, Okutopasu Toraberā?, azərb. Səkkizcığırlı səyahətçi‎) — "Square Enix" və "Acquire" tərəfindən hazırlanan və "Nintendo" tərəfindən nəşr olunan növbəyə əsaslanan rol videooyunu. Oyun 14 noyabr 2018-ci il tarixində Nintendo Switch platforması üçün eksklüziv olaraq satışa çıxarılmışdır. Oyun satışa çıxarıldıqdan bir ay sonra bir milyondan çox nüsxə satmışdır. Bu isə onu Nintendo Switch platformasının ən çox satan videooyunlarından biri etmişdir. Oyunun süjeti Orsterra adlı uydurma bir dünyada cərəyan edir. "Octopath Traveler" səkkiz fərqli personajdan bəhs edir və onların hər birinin özəl hekayə arkı mövcuddur. Bu personajlar – ruhani Ofiliya, alim Sirus, tüccar Tressa, cəngavər Olberik, zadəgan rəqqas Primroz, əczaçı Alfin, oğru Terion və ovçu H'aanit. Hekayələr arasında bəzən üst-üstə düşmə olsa da əksər hissələri xüsusidir. "Octopath Traveler" tənqidçilərdən müsbət rəylər almışdır. Oyun personajları, səs aktyorluğu, mütərəqqi döyüş sistemi, vizualları və ümumi estetikasına görə təriflənmiş, ancaq bir-birinə oxşar və sönük süjetlərinə görə tənqid edilmişdir. Oyun bir çox tənqidçi tərəfindən şahəsər və ən yaxşı müasir JRPG-lərdən biri hesab edilmişdir.